Ben Ulenga

thumb|Ben Ulenga a botsolosiwa
**Ben Ulenga**(o o tshotsweng ka leina la **Benjamin Crispus Ulenga** ka Seetebosigo a le masome mabedi le bobedi ngwaga wa 1952) ke mopolotiki, moemedi kwa mafatsheng wa Namibia. Ka dingwaga tsa 1990, o berekile mo pusong ya SWAPO e le mothusa tona gape e le moemedi kwa mafatsheng, mme o ne a tlogela SWAPO ka 1998 a tlhama phathi ya kganetso ya Congress of Democrats ka 1999. E ne e le leloko la palamente ya Namibia go tswa ka 2000 go tsena 2015, a etelela pele phathi e go fitlhelela ka 2015.

## Botshelo le Pereko
Ulenga, o o tsholetsweng kwa Ontanga, kwa kgaolong ya Oshana o ne a na le seabe se setona mo kgratlhong ya boipuso kgatlhanong le puso ya Aforika Borwa ya tlhaolele. O ne a nna leloko la People's Liberation Army of Namibia ka 1974 mme morago a tshwarwa morago ga go gobadiwa mo ntweng a atlholelwa dingwaga di le lesome le botlhano mo kgolegelong, tse a di feditseng kwa Robben Island. O ne a gololwa ka 1985. Ka nako eo o ne a kopana le Rosa Namises. Ba ne ba na le bana ba babedi mmogo pele ga ba kgaogana ka 1988.

Ulenga o tlhamile lekgotlha la babereki ba meepo la Namibia ka 1986. Pele ga boipuso o ne a le leloko la SWAPO la palamente ya Ngwanatsele 1989 go tsena Mopitlo 1990. Morago ga boipuso, e ne e le leloko la SWAPO la palamente go tswa ka 1990 go tsena 1996, e le mothusa tona wa tlholego,tshomarelo tikologo le bojanala go tswa ka 1991 go tsena 1995 pele ga a nna mothusa tona wa dikgaolo, selegae le matlo ka 1995. Morago o ne a thapiwa e le moemedi wa Namibia kwa United Kingdom, mme ka Phatwe 1998 o ne a ithola marapo mo maemong ao go lwantsha maano a go fetola molaomotheo gore tautona Sam Nujoma a kgone go tsweledisa botautona e le seelo sa boraro; fa godimo ga foo, o ne a supa fa a sale itumelela go nna teng ga sesole sa Namibia lwa Democratic Republic of Congo ka nako ya ntwa ya selegae ya Congo. Pele o ne a rile o tlaa tswelela a le leloko la SWAPO, mme o ne. a felela a tswa mo SWAPO a tlhama phathi ya kganetso ya Congress of Democrats ka Mopitlo 1999. E ne e le ntlhopheng wa phathi eo wa botautona ka ditlhopho tsa botautona tsa 1999, a nna mo maemong a bobedi a sala Nujoma morago ka tlhopho ya 10.5%. O ne a tlhophiwa gape go ya palamenteng mo ditlhophong tsa bopalamente tsa 1999.

Kwa bokopanong jwa ngwaga le ngwaga jwa CoD,Ulenga o ne a tlhophiwa gape go nna tautona wa CoD ka Phatwe a rogwa ngwaga wa 2004;  o ne a tlhophiwa go nna ntlhopheng wa phathi mo ditlhophong tsa botautona tsa 2004. Mo ditlhophong tse, o ne a nna mo maemong a bobedi ka 7.28% ya batlhophi, a le kwa morago ga ga ntlhopheng wa SWAPO Hifikepunye Pohamba. Mo ditlhophong tsa bopalamente tsa nako eo, o ne a tlhophiwa mopalamente gape.

Kwa bokopanong jo bo faphegileng jwa phathi jo bo neng bo tshwaretswe kwa Keetmanshoop ka Motsheganong 2008, Ulenga o ne a tlhophiwa gape go nna tautona wa CoD; o ne a fenya Ignatius Shizwameni ka ditlhopho di le lesome le bone, Shixwameni o ne a ganetsa maduo mme a tswa kwa bokopanong a sa itumela, ene le sephatlo sa ba ba neng ba tseneletse bokopano. Shixwameni o ne a belaela fa a tsieditswe ebile are lekgamu la gagwe la CoD ke bontsi jwa phathi; lekgamu la gagwe le ne la isa kgang kwa kgotlatshekelong. Ka Phukwi 2008, kgotlatshekelo e ne ya sekamela ka fa lekgamung la ga Shixwameni, e supa fa bokopano jwa Motsheganong 2007 bo tshwanetse go boelela. Ulenga o ne a amogela tshwetso.

Mo ditlhophong tsa 2009, kemo nokeng ya ga Ulenga e ne ya wela tlase thata, a amogela ditlhopho di le dikete tlhano, makgolo a robabobedi, lesome le bobedi se se ne sa mmaya mo maemong a borobabongwe mo go bontlhopheng ba ba lesome le bobedi ba botautona. Se e ne e le ditlhopho di le dikete di le masome a matlhano kwa tlase ga tse a kileng a di amogela fa a nna wa bobedi morago ga ga Pohamba ka letsholo la 2004. ka mo go tshwanang, CoD e ne ya latlhegelwa ke ditilo di le nne mo go tse tlhano tsa palamente. Ulenga, le fa go ntse jalo, o ne a tlhophiwa gape. Dilo di ne tsa ya masweng mo CoD mo ditlhophong tsa botautona le tsa palamente ka 2014 kwa phathi e neng ya retelelwa ke go fenya setilo le fa e le se le sengwe fela. Tatlhegelo e e ne ya salwa morago ke go ithola marapo ga ga Ulenga mo phathing e le tautona wa yone ka 2015. Ka 2017, Ulenga o ne a boela phathi ya SWAPO, dingwaga di le lesome le borobabobedi morago ga a sena go tlogela phathi eo.

## Metswedi